open-index/open-wikipedia-markdown huggingface dataset:
Латинска империя

**Латинска империя**, **Латинска Романия**, **Константинопольска империя**,  *Empire latin de Constantinople*,  *Λατινική Αυτοκρατορία της Κωνσταντινούπολης; Ρωμανία*,  *Imperium Romaniae*; — держава, закладена в року 1204 участниками четвертой крижарской выправы на завойованой нима територии Византской империи з главным городом Константинополь.

Окрем територии, справованой прямо императорами (Латинска империя), до империи належали вазалны части: Солуньске кральовство, Ахейске княжество, Атенске войводство и др. зависимы части.  В року 1261 Константинополь быв завойованый никейскым императором, з чим Латинска империя заникла.

## Взник империи
Первым императором став ся Балдвин I. (1204–1205), гроф Фландрии. Часть Кон­стан­ти­но­по­ля бы­ла передана Венецианам, котры ­мали клю­чову роль в торгово-економичных звя­зях Латинской империи. Венецка република, чий флот быв главнов морсков силов латинян, достала за свою участь в четвертой крижарской выправѣ остров Крету, де пановала в роках 1206–1669.  

## Заник империи
Латинскы императоры не мали доста ресурсох, обы удержати завойованы територии. Уже в року 1205 в бит­вѣ при Адрианополю войска Латинской империи были роз­биты болгарскым царьом Калояном, што покла­ло конець далшой экспанзии Латинян на Балканах. Балдвин I. быв заятый и в заятю загынув. Далшу поражку достали в битцѣ при Пиманионѣ в року 1225, в резултатѣ котрой стратили майже вшиткы територии в Малой Азии и на Балканах. Наконець, в юлу 1261 войско Никейской империи без боя взяло Константинополь. Латинска империя перестала екзистовати, а ей послѣдный император, Балдвин II. (1237–1261) утѣк на Запад. 

## Жерела и одказы
* **Карпов C. П.**: ЛАТИНСКАЯ ИМПЕРИЯ // Большая российская энциклопедия. Том 17. Москва, 2010, стр. 53 Редаговане: 2017. Одчитане: 27.07.2020
* **Карпов С. П.**: ЛАТИНСКАЯ РОМАНИЯ // Большая российская энциклопедия. Том 17. Москва, 2010, стр. 54 Редаговане: 2017.Одчитане: 27.07.2020
* **Прохоров А. М. **(гл. ред.): Большой энциклопедический словарь — Москва: Советская энциклопедия, 1993. — 1630 с.  

## Референции
Крижарскы державы

**Крижарскы державы** — историчне означѣня земель на Востоку, заятых крижарями. 

Крижарскы державы взникли в результатѣ Первой крижарской выправы и протягли ся довгым, узкым пасмом вздовж восточного берега Середоземного моря. Главнов з них стало ся Йерузалемске кральовство. Вывой феудалных одношѣнь в крижарскых державах доконечно тяг за собов роздробненость и меджисобны свады. Латинскый Восток протримав ся около двох стороч, при тому територия му регуларно малѣла.

## Левант
Первы четыри крижарскы державы ся появили в Левантѣ нараз по первой крижарской выправѣ:
*Едесске грофство
*Антиохийске княжество
*Йерузалемске кральовство
*Грофство Триполис

Найскорше, в року 1098, взникло Едесске грофство.Найдовже, до року 1291, ся удержало Йерузалемске кральовство, а было му подряджене векше число вазалных единиць.

## Кипр
В третьой крижарской выправѣ (1189–1192) быв добытый Кипр, и основане Кипрске кральовство, котре, по утратѣ крижарями вшиткых бывшых завойовань в Левантѣ (1291), до року 1489 зоставало единов крижарсков державов Выходного Середоморя и было поважоване за правонаступця Йерузалемского кральовства.

## Латинска империя
В четвертой крижарской выправѣ (1202–1204), котра мала покарати могамеданскый Египет за выгнаня крижарьох з Леванту, через интригы Венецкой републикы крижарѣ намѣсто того заяли половку христианской Византской империи и створили Латинску империю, до империи належали вазалны части:
* Солуньске кральовство, 
* Ахейске княжество, 
* Атенске войводство,
* Войводство Наксос. 
В року 1261 Константинополь быв завойованый никейскым императором, з чим Латинска империя заникла.

## Жерела и одказы
* **Близнюк С. В.**: КИПРСКОЕ КОРОЛЕВСТВО // Большая российская энциклопедия. Том 13. Москва, 2009, стр. 745 Редакция: 2016. Одчитане: 28.07.2020https://old.bigenc.ru/world_history/text/2065758
* Государства крестоносцев //Древний мир. Средневековье / Большая серия знаний. Сост. **А. М. Цирульников**. — М.: ООО «Мир книги*. Издательский дом «Современная педагогика», 2005. — 128 с.   С. 93.
*  
* **Заборов М. А.**: Крестовые походы //История средних веков. Том 1 \\Л. М. Брагина, Е. В. Гутнова, С. П. Карпов и др.; Под ред. З. В. Удальцовой и С. П. Карпова — Москва: Высшая школа, 1990   с. 495 Одчитане 2020-07-28 

## Референции
Левант

**Левант**, од  *lever* *выходити (о сонцю) циже [[выход]]* — сполочна назва держав выходного берега Середоземного моря (Сирия, Либанон, Египет, Турция, Греция и др., в узшом вызнамѣ — Сирия и Либанон. 

## История
Точный час взнику термина непознатый. Широко хоснованый ся став од конця XI. стороча при оживлѣню торговли крижарьох з городами Близкого Выхода. По Первой свѣтовой войнѣ до року 1946 быв хоснованый на означѣня сполочной назвы територий Сирии и Либанона, на котры мала мандат Франция.

## Жерела и одказы
* ЛЕВАНТ // Большая российская энциклопедия. Том 17. Москва, 2010, стр. 106 Редакция: 2017. Одчитане: 28.07.2020 
* 

## Референции
Коран

**Коран**  *القرآن*  *ал-кур'ан, читаня, рецитация* — главна свята книга могамеданох, зобраня казань, обрядовых и юридичных настановлѣнь, заклинань, молитв, поучных историй и притч, повѣданых Могамедом в Меццѣ и Мединѣ. 

Найдавнѣйшы захранены варианты Корана походять з перелому VII. – VIII. стороча. Каноничный вариант походить з X. стороча и складать ся зоз 114 части (сур), з котрых 90 были записаны в Меццѣ, а 24 — в Мединѣ.

## Жерела и одказы
* **Ацамба Ф. М., Кириллина С. А.**: Коран //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус)  Сс. 701–703.
* **Прохоров А. М. **(гл. ред.): Большой энциклопедический словарь — Москва: Советская энциклопедия, 1993. — 1630 с.   C. 629

## Референции
Медина

**Медина** — город в Саудской Арабии, по Меццѣ другый найсвятѣйшый город ислама.

## Полога
Лежить в оазѣ в Западной Арабии  в историчной области Хиджаз, о 200 км од Червеного моря; звязаный автобанами з Мекков и Риадом, мать меджинародне летиско.

## История
Город познатый од VI. стороча до н. е. В року 622 до Медины из Меккы переселив ся Могамед, пророк и закладатель ислама, въедно зоз своима еднодумцями. 

До того переселѣня (хиджра) в оазѣ доминовали юдейскы племена: два з них, *курайза* и *ан-надир*, мали найлѣпшы землѣ оазы, а третье, *кайнука*, контроловало торговлю и ремесла. В VI. сторочу до оазы пришли з Южной Арабии арабскы племена *ал-аус* и *ал-газрадж*, котры поступно зачали конкуровати з юдейскыма племенами. По хиджрѣ тоты два племена прияли ислам. В роках 624–625 юдейскы племена *кайнука* и *ан-надир* были выгнаны з оазы, а в року 627 мужска часть племени *курайза* была вынищена, а женска и дѣтска — одданы в рабство.

Город належить Саудской Арабии од року 1932.

## Економика
Економика города в основѣ ориентована на обслугу паломникох. Фунгуе найвекшый во свѣтѣ выдавательскый центер (1985, 10 млн. екземплары Корана рочно). Металообробка, автооправа, горнчарство и столярство. Выроба потравин, будовных материалох (цигла, череп). Заводньоване земледѣлство.

## Жерела и одказы
* **И. Л. Алексеев**: Медина //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус)  Сс. 789–790.
* **Воропаев А. И., Рощин М. Ю. и др.** МЕДИНА // Большая российская энциклопедия. Том 19. Москва, 2011, стр. 488 Редакция: 2017. Одчитане: 29.07.2020https://old.bigenc.ru/geography/text/2197756
* **Прохоров А. М. **(гл. ред.): Большой энциклопедический словарь — Москва: Советская энциклопедия, 1993. — 1630 с.   C. 782.

## Референции
Свята земля

**Свята земля**,  *אֶרֶץ הַקֹּדֶשׁ* *Eрец ха-Кодеш*;  *Terra Sancta*;  *Ἅγῐοι Τόποι* — назва земель Израела або Палестины в языку христианскых паломникох, хоснована од середновѣку.

Паломництва до Святой землѣ стали ся популарны од IV. стороча и выражали они пересвѣдчѣня, же тот край освяченый побытом Исуса, наймя мѣста його уроджѣня, смерти и воскресѣня. Такый погляд быв едным з мотивох крижарскых выправ, котрых декларована цѣль была вывольнити святы мѣста и христианох Близкого Выходу од доминации могамеданох.

## Жерела и одказы
* 

## Референции
Паломництво

**Паломництво** — благочестиве путованя ку окреме чтеным мѣстам або людям, маючым набоженску авториту. 
## Зачаток традиции
Паломництво в даякой формѣ выступуе елементом практично вшиткых розвитых религий. Зачаток традиции паломництва, ачей, потягать ся од стародавных култовых представ о звязаности божества з вызначеным мѣстом. Идея надзвычайной сакралности того простору прямо ся звязовала з найвекшов учинностьов озваня ся ку божеству в тых мѣстах. 

## Паломник
Паломник — путник, котрый иде поклонити ся ку святым местам, людям, окреме вызнамным в религии. Назва *паломник* походить од голузок палмы, котры были приношованы путниками богомолниками зоз Святой земли. В часѣ паломництва на паломника часто ся укладають розличны заказы и ограничѣня, обовязуе особый вид облечѣня и зачесаня. Паломництво предпокладать особенный молебный стан душѣ и держаня ритуалной чистоты.

## Роздѣлы меджи конфесиями
;Индуизм:Мѣстами паломництва в индуизмѣ суть т. зв. тиртгы, обычайно около воды, котрых походжѣня звязане з легендами, же на них ся вылляло по капцѣ божского напою безсмертя. Але будгизм кладе акцент на психотехнику, а паломництво поважуе не за самовартость, а лем за часточну помочь на пути ку просвѣтлѣню.
;Юдаизм и христианство:Напротив, в юдаизмѣ и христианствѣ паломництво ся поважуе за принципиално важне. Тора росказуе три раз рочно, на Песах, Шавуот и Сукот, навщѣвити Святу землю, котра тыж и в христианствѣ  — еден з найважнѣйшых объектох паломництва. В католицтвѣ и православии ся поважуе, же паломництво даруе Божу милость, в протестантствѣ, сакралность паломництва ся не вызнавать, а мать оно лем мемориалный вызнам.
;Ислам:Ани в едной конфесии не е паломництво повинне в такой мѣрѣ, як в исламѣ, де паломництво (хадж) въедно з постом и молитвов — основа вѣры. Каждый здоровый и не бѣдуючый могамедан мусить хоть лем раз в животѣ зробити *хадж* — паломництво до Меккы, про котре вызначеный еден мѣсяць в року (зу-л-хиджа).

## Жерела и одказы
* **Д. С. Замятина**: Паломник //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус)  С. 932–933.
* **О. В. Несмиянова, А. М. Семанов**: Паломничество //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус)  С. 933.

## Референции

Катеґорія:Паломництво
Тиртга

**Тиртга** (в санскритѣ *tīrtha*  *брод, пристань, берег*) — в индуизмѣ мѣсто паломництва, святе мѣсто, найчастѣйше над водов, де ладно чинити ритуалны змываня и приношаня жертвы. 

## Етимология
Санскритскый корѣнь «три», от котрого одведене слово *тиртга*, мать тыж религийный вызнам «спасати ся».

## Паломницкы ритуалы
В часѣ навщѣвы *тиртгы* паломник обычайно чинить змываня (*снана*), приносить жертву, выконуе обряды, напримѣр, задушный (*шраддга*), слухать казаня жерцьох. Цѣль паломництва може быти як задоволѣня набоженского чувства, так и
проба достати змилованя розгнѣваного божества або сповнѣня желаня.

## Жерела и одказы
* Тиртха // **Большая российская энциклопедия**. Том 32. Москва, 2016, стр. 166 Редакция: 20107.Одчитане: 31.07.2020https://old.bigenc.ru/religious_studies/text/4193112

## Референции
Ружомберок

**Ружомберок**,  *Ružomberok*,  * Rosenberg*,  *Rózsahegy* — окресне мѣсто на Липтовѣ в Жилинском краю Словакии, на сутоку Вага з Ревуцов.

## Полога
Ружомберок, центер долного Липтова, лежить в западной части Липтовской котрлины на межи горскых пасем Велика Фатра, Хочскы верхы и Низкы Татры. Ту иде желѣзнична линия Жилина – Кошицѣ, од Жилины оддаленый о 62 км на выход.

## История
Перва документална упоминка походить з року 1233, мѣстскы привилегии зыскав в року 1314 од естергомского архибискупа Томаша, а в року 1340 краль Кароль Роберт их потвердив и росширив, и дав статус кральовского вольного вароша. Успѣшный розвой в том статусѣ зопер в року1390 краль Жигмонд, котрый оддав Ружомберок Ликавскому панству. Одтогды Ружомберок сторочами вюг споры з Ликавскым панством. Але, вдякы выгодному положѣню и наперек тым спорам, вывинув ся на торгово-ремеселный центер региона.

## Економика
Уже на зачатку XX. стороча Ружомберок мав вывинутый текстилный промысел, целулозно-папѣрьовый, горнчарный и книгопечатный цѣлословацкого вызнаму. В социалистичной добѣ окреме просперовав бавовнярскый комбинат (BZVIL – Bavlnárske závody Vladimíra Iljiča Lenina), де мали роботу понад 5000 роботникох, а их выробкы были познаты по цѣлой Выходной Европѣ и СССР. По року 1989 комбинат быв приватизованый и скрахованый. З бывшого промыслу доднесь пережила целулозно-папѣрьова фабрика Mondi SCP a. s. (даколишны Severoslovenské celulózky a papierne, закладены в року 1880), котра давать роботу про 1500 людей и спонзоруе ФК Ружомберок.

## Обывательство

## Жерела и одказы
* Ružomberk //**Ottův slovník naučný**. Dvacátýdruhý díl. Praha: J. Otto, 1904. S. 387 Dostupné online 
* 

## Референции
Потсдамска конференция

**Потсдамска конференция** — официална дипломатична встрѣча лидерох трьох найвекшых держав антигитлеровской коалиции в Другой свѣтовой войнѣ. 

## Час, участникы и тема конференции
Конференция ся одбывала од 17. юла по 2. августа 1945 в замку Цецилиенхоф в Потсдамѣ (поблиз Берлина), а ей главныма участниками были Предсѣдатель Совѣта Народных Комисарьох СССР И. В. Сталин, Президент США Г. Трумен, Премьер-министер Великой Британии В. Черчил, которого 28. юла заступив новый Премьер-министер К. Еттли. Участниками конференции были тыж министры загранича, военны радникы и експерты.

Конференция ся догваряла о повойновом урегулованю в Европѣ, але не складовала мирны договоры: тота задача была лишена на *Раду министрох загранича*. До той Рады вошли министры загранича СССР, США, Великой Британии, Франции и Китая, а было на них покладене приготовлѣня мирного урегулованя з бывшыма союзниками Германии — Италиев, Румыниев, Болгариев, Мадярщинов и Финландиев, а по створѣню новой сполочной нѣмецкой влады — приготовлѣня мирного договора з Германиев.

## Рѣшѣня конференции
Найскорше мав быти рѣшеный вопрос администрации пораженой Германии. Она была подѣлена на четыри окупачны зоны: совѣтску, британску, америцку и французску, кажда под войсковов администрациев. Про сполочны вопросы была створена *Союзна Контролна Рада*. Ей политика ся мала базовати на «пятьох Д», доеднаных скорше в Ялтѣ: демилитаризация, денацификация, демократизация, децентрализация, деиндустриализация.  Были догоджены репарации, дѣльба войскового маетку и заграничных активох Германии. Конференция постановила передати СССР Кенигсберг (од року 1946 Калининград) и прилеглу територию. По острой дискузии была догоджена западна границя Польщи, котра тыж достала часть Восточной Пруссии и вольный город Данциг (днесь Гданьск). Перемѣна границь была подкрѣплена рѣшѣньом о депортации нѣмецкого обывательства з  Польщи, Чехословакии и Мадярщины.

## Атмосфера и вызнам конференции
Хоть в зачатку конференции чекали приятельску атмосферу и добру волю участникох, як то было на попередных встрѣчах еще в току войны, теперь, по конци войны в Европѣ, каждый остро стояв за властны интересы и Черчил быв найвеце застараный мотивами и неуступностьов Сталина.  З другого боку, Трумен, котрый при зачатку конференции достав новину, же в США успѣшно выпробовали атомову бомбу тискнув на Сталина з позиции силы, добиваючи ся уступок. 

Рѣшѣня конференции мали великый вызнам про наступне повойнове мирне урегулованя в Европѣ, выкорѣнѣня германского милитаризма и национал-социализма.

## Жерела и одказы
* БЕРЛИНСКАЯ (ПОТСДАМСКАЯ) КОНФЕРЕНЦИЯ 1945 // **Большая российская энциклопедия**. Том 3. Москва, 2005, стр. 381 Редакция: 2016. Одчитане: 02.08.2020https://old.bigenc.ru/world_history/text/1860642
*  

## Референции
Гарри Трумен

**Га́рри Тру́мен**,  *Harry S. Truman*, *8. май 1884, Ламар, Миссури — †26. децембер 1972, Канзас Сити, Миссури — державный дѣятель, 33-й президент США в роках 1945–1953 и 34-й Вицепрезидент США (1945) од Демократичной партии.

## Биография и карьера
Походив з родины небогатого фармера яко старшый з трьох дѣтей. По закончѣню середньой школы (1901) працовав яко банковый урядник в Канзас Сити. В роках 1905–1911 одслужив два туры в Националных Гардах.  По смерти отця (1914) провадив фарму. В року 1917, коли США вступили до Первой свѣтовой войны, наступив яко доброволець до войска и служив два рокы на европском фронтѣ. В року 1919 оженив ся з Елизабет Воллас, котру знав од малости. Пробовав торговлю з дробным товаром, але через рецесию в зачатку 1920-х не успѣв. З помочов корумпованого Томаса Пендергаста, мѣстного боса Демократичной партии зробив политичну карьеру, зачавши як районный судця в року 1922, аж до члена Сената США од штата Миссури (1935–1945). Яко сенатор, заслужив собѣ особну довѣру од колег и популарность од воличох и в року 1944 Демократичнов партиев быв даный кандидатом на пост вицепрезидента.      По выграных вольбах 20. януара 1945 став ся вицепрезидентом, а  12. апрѣля 1945, по наглой смерти Ф. Рузвелта — президентом США. Перед вольбами в року 1848 вызирало, же не мать жадны шансы, але вдякы енергичной кампании нечекано выграв и другу каденцию, але неуспѣх его вонкашной политикы и значно меншы од обѣцяных резултаты внуторной политикы привели до упадку его популарности в конци каденции (януар 1953) до 31%, сопротив 87%, котры мав на зачатку (юл 1945). 

## Политика
Основов политикы Г. Трумена было активне противостаня совѣтской експанзии в Европѣ и ширѣню комунизма во свѣтѣ.
* 1941 — по нападѣ Германии на СССР повѣв: «Кедь буде выгравати Германия, маеме помогати России, а кедь Россия, маеме помогати Германии. Най забивають едно другое якнайвеце, хоть в жадном припадѣ не хочу видѣти побѣду Гитлера». 
* 1945  — на Потсдамской конференции, выступав з позиции силы, основаной на монополии на атомовы зброи, неодовго росказав збомбардовати Японию атомовыма бомбами.
* 1947 — выступив з доктринов здержованя комунистичной експанзии, створив ЦРУ, быв инициатором студеной войны.
* 1949 — активно подтримав створѣня НАТО.
* 1950 — послав америцкых воякох на войну в Кореи. 
Авшак активна антикомунистична политика и атомовый шантаж не принесли чеканый упѣх. Двѣ бомбы в Японии забили понад сто тысяч мирных обывательох, СССР в року 1949 вывинув властны атомовы зброи, зликвидовавши четырирочну монополию США, а в Китаю выграли домову войну комунисты. Войну в Кореи не удало ся выразно выграти, але забрала она живот 33 тысяч америцкых воякох.  Наконець, жертвов вонкашной антикомунистичной политикы, забравшой ресурсы и увагу, упала внутрополитична програма *Справедливый курс (Fair Deal)*.

## Жерела и одказы
* **Сахаров Н. А.** ТРУМЭН // Большая российская энциклопедия. Том 32. Москва, 2016, стр. 460-461 Редакция: 2017. Одчитане: 03.08.2020https://old.bigenc.ru/world_history/text/4206276
* 

## Референции

Катеґорія:Презіденты США
Катеґорія:Политици США
Фармер

**Фармер**,  *farmer* — подузятник в сельском газдовствѣ, властник земледѣлского газдовства.

Сельскы газдовства суть дробны — селянского типа, и великы — капиталистичного типа. 
;Дробный фармер: — селянин, обробляюючый землю переважно ради задоволѣня поживовых потреб своей родины и поровнано мало завислый от торга; он не подузятник, што ся усилуе за найвекшым зыском, а лем роботник-земледѣлець, прикладуючый свой роботу ку земли, обы прокормити себе, лем зрѣдка хоснуе наемну працу.
;Великый фармер: — подузятник-капиталист, ориентованый на добытя як лем мож векшого зыску од выробы продуктох на торг; основов его газдовского дѣятельства служить веце або менше значный капитал и наемна праца; газдовство его цѣлком зависить од торга и зато ся веде подля системы, котра в каждом окремом припадѣ ся вызначать бѣжныма цѣнами на земледѣлску продукцию.

## Фармерскы организации
Интересы фармерох, як дробных, так и великых, в роках 1946–2010 глобално представляляла *Меджинародна федерация аграрных продуцентох*,  *International Federation of Agricultural Producers (IFAP)*, котра мала 120 националных филий в 79 державах свѣту. Од року 2011 функции IFAP перебрала * Свѣтова организация фармерох,  World Farmers' Organization (WFO)*.

В России подтримков фармерох ся занимать *Россельхозбанк*, котрый вывинув даколько програм про фармерскы газдовства.

## Жерела и одказы
* **Мануилов А. А.**: Фермерское хозяйство //Энциклопедический словарь Брокгауза и Ефрона. Т. XXXVa (1902): Фенолы — Финляндия, сс. 587—590 Одчитане: 2020-08-04 
* 

## Референции
Труменова доктрина

**Тру́менова доктри́на**,  *Truman Doctrine* — доктрина, выголошена президентом США Г. Труменом по Другой свѣтовой войнѣ во выступлѣню перед Конгресом 12. марца 1947.

США ся по Другой свѣтовой войнѣ перетворили на могучу економику, и военну наддержаву, котра мала монополию на
атомовы зброи. Президент Гарри Трумен во  своем выступлѣню в Конгресѣ США проголосив о потребѣ «поддержати слободны народы, котры чинять сопротив агресии, озброеному мѣшаню ся або вонкашному натиску». Трумен просив Конгрес схвалити помочь Греции и Турции в обсягу USD400 млн. а тыж послати там америцкый цивилный и войсковый персонал.  Фактично ишло о протидѣю росширѣню вплывох СССР и его споенцьох в области меджинародных одношѣнь и навязаня доминации США на полю свѣтовой политикы. Труменова доктрина приспѣла ку далшому выострѣню студеной войны и створѣню военного блока НАТО.

## Жерела и одказы
* **Сахаров Н. А.** ТРУМЭНА ДОКТРИНА // Большая российская энциклопедия. Том 32. Москва, 2016, стр. 461 Редакция: 2017. Одчитане: 04.08.2020

## Референции
Лондонска конференция (1945)

**Лондонска конференция (1945)** — закрыта встрѣча официалных представительох четырьох держав-побѣдниць в Другой свѣтовой войнѣ, котра ся одбывала од 26. юна по 8. августа 1945 и мала за цѣль приготовлѣня Нюрнбергского процеса против главных военных злочинцьох Нацистичной Германии. На той конференции оправнены представителѣ Великой Британии, СССР, США, Франции створили *Меджинародный военный трибунал*, и догварили ся о далшом поступованю, порядку организации, юрисдикции, принципах роботы трибунала, процесуалных гарантиях про обвиненых, што вшитко было выкладено в статутѣ трибунала. 

Лондонску догоду подписали Виллиам Аллен Джоуитт (лорд-канцеларь Великой британии), Иона Тимофеевич Никитченко (подпредсѣдатель Найвысшого суда СССР), Роберт Х. Джексон (член Найвысшого суда США), Робер Фалко (член Высшого касачного суда Франции) и другы участникы.

## Литература
* Нюрнбергский процесс. Сборник материалов в 8 томах. М: «Юридическая литература», 1987. Том 1. с. 75
* Н. С. Лебедева. Подготовка Нюрнбергского процесса. М.: «Наука», 1975

## Референции
Ялтска конференция

**Ялтска конференция**,  *Yalta Conference* (4. – 11. фебруар 1945) — една з найвызнамнѣйшых конференций Другой свѣтовой войны, де лидеры трьох основных держав антигитлеровской коалиции Великой Британии, СССР и США в завершаючой стадии войны, коли бои уже перешли на територию Германии, обговорили планы остаточного розгрома неприятеля и основны принципы повойновой организации свѣта.

## Рѣшѣня
Основны ршня были тоты:
* Было рѣшено о роздѣлѣ Германии на четыри окупачны зоны, подобно мав быти роздѣленый Берлин. Держава мала быти навсе денацификована, демилитаризована и мала заплатити войновы репарации.
* В ослободженых державах мали ся одбыти вольбы и мала быти коалична влада подля волѣ народа. 
* Мала быти створена Организация Зъединеных Народох.
* Были доеднаны повойновы границѣ Польщи и депортация нѣмецкого обывательства з передаваных ей нѣмецкых територий. 
* В тайном протоколѣ СССР ся завязав вступити до войны з Япониев, за што мав достати назад землѣ, утрачены Россиев в русско-японской войнѣ (1904–1905), а додаточно Курилскы островы. 

## Вызнам и критика
Ялтскы рѣшѣня помогли завершити розгром нацистичной Германии, створити ОЗН и стабилизовати мир на наступны 40 рокы.

Часть рѣшѣнь были тайны и коли ся они в року 1946 стали публичны, выволали остру критику. СССР сфалшовав вольбы и народне волевыявлѣня в цѣлой Восточной Европѣ и насадив там комунистичны режимы, як реакция на то од боку Западу настала студена война. Критикы тыж поважовали, же в Тихоокеанском регионѣ мож было принутити Японию на капитулацию и закончити войну без участи СССР, котрый так зыскав без потребы новы територии.
 
## Жерела и одказы
* КРЫМСКАЯ ЯЛТИНСКАЯ КОНФЕРЕНЦИЯ 1945 // **Большая российская энциклопедия**. Том 16. Москва, 2010, стр. 155 Редакция: 2016. Одчитане: 05.08.2020https://old.bigenc.ru/world_history/text/2638282
* 

## Референции
Аллаг

**Аллаг**, од  *الله* ал-илаг )— божество в арабской мифологии и Бог в исламѣ.

Слово мать шпецифичне значѣня в главных монотеистичных религиях (юдаизм, христианство а передовшиткым ислам), де означуе единого Бога, створителя Вселены.
;В давной (доисламской) арабской мифологии: — найвысше божество. Быв честованый в сѣверной и централной Арабии як бог-предок и демиург, бог неба и дождя, творець свѣта и людей, отець богох. Супругов Аллага ся поважовала *Аллат* (у Арабох сирийской пустыни) або Узза (на югу Централной Арабии); в иншых районах Арабии они въедно з *Манат* суть честованы як дѣти (дѣвкы) Аллага.
;В исламѣ: — единый Бог, сотворитель вшиткого сущого, пославшый во свѣт пророка Могамеда. Аллаг — первоначало (Творець), высшый судця, первый и послѣдный, явный и скрытый (Коран, 13:16,42:49, 57:3,95:8). В могамеданском поклонѣню честують «99 прекрасных имен» Аллага. Учѣня о Аллагу стало ся основов могамеданской теологии, а единобожие — главным догматом ислама.
## Одношѣня ку иншым вѣрам
Подля Корана ай исламской традиции, вшиткы библийны и дакотры арабскы пророкы были посланиками Аллага, што е тот истый Бог, котрому ся поклоняють юдеи и христиане, але они одошли од истинной вѣры, перекрутивши его Слова и придавши ему «сполочникох», зробивши тым крок ку поганству. Класичный примѣр такого перекручѣня зачаточного монотеизма — христианскый догмат о Тройцѣ, в протикладѣ котрому Коран мать принцип строгого еднобожества (таухид), основаного на вызнаню единости Аллага. Формула «Нѣт ниякого божества, окрем Аллага, и Могамед — посланик его» — найкуртшый выклад вѣросповѣдного креда магомедана.

## Жерела и одказы
* **Алексеев И. Л.**: Аллах //Энциклопедия религий / Под ред. А.П. Забияко, А.Н. Красникова, Е.С. Элбакян. — М.: Академический Проект, Гаудеамус, 2008. — 1520 с. ( Академический Проект)  ( Гаудеамус)  Сс. 56–57. 
* **Рощин М. Ю.** АЛЛАХ // Большая российская энциклопедия. Том 1. Москва, 2005, стр. 503 Редакция: 2016. Одчитане: 05.08.2020 

## Референции
Режисер

**Режисер**, од  *régisseur*,  *rego справовати* — творчый роботник, котрый ся занимать артистичнов и смысловов организациев видовиска (сценичной драматичной або музичной представы, циркусового выступу, филмовой, телевизной инсценации и т. п.), злучѣньом розличных материалных компонентох (сценография, музика, свѣтло) и духовной творчости автора, драматурга, актерох ай иншых участникох до едного цѣлостного одограного дѣла на основѣ властного творчого задума.  

Фах режисера выжадуе знатя широкой шкалы тем, зато высокошколска выука режисера складать ся з множества учебных дисциплин, насущно потребных в будучой роботѣ: майстерство режисера и актера; сценична бесѣда; танець; сценичный рух; история театра, литературы, малярства, музикы, танця и других умѣлств; основы економикы и психологии; технична выбава театра и т. п.

## Жерела и одказы
* **Степанова П. М., Плахов А. С.** РЕЖИССЁРСКОЕ ИСКУССТВО // Большая российская энциклопедия. Том 28. Москва, 2015, стр. 327–329 Редакция: 2017. Одчитане: 07.08.2020https://old.bigenc.ru/theatre_and_cinema/text/3503260 
*  

## Референции

Катеґорія:Люде подля профессии
Катеґорія:Професії
Ночь

**Ночь** — темна часть дня, коли Сонце перебывать под горизонтом на высотѣ:
* про **астрономичну ночь** — **h ≤ -18°** 
* про **цивилну ночь** — **h ≤ -6°** 
Меджи видков частьов дня а ночов суть змерькы, коли Сонце е фактичнѣ
под горизонтом, але его свѣтло, россѣяне в атмосферѣ освѣтлюе часть Землѣ над горизонтом. Горѣ спомянуты углы занурѣня Сонця под горизонт суть установлены на практицѣ величины, при котрых ефект россѣяня стратить ся. Змерькы суть на хотькотрой планетѣ або сателитѣ, котры мають атмосферу.

Довгота ночи зависить од географичной широкости и деклинации Сонця. На екваторѣ ночь майже така довга, як днина (кебы не змерькы, были бы точно така); на географичных полах ночь и днина держать по повроку. на иншых географичных широкостях довгота ночи ровна довготѣ видкого дня двараз в року, на ярну и осенну ровноденность.

## Жерела и одказы
* **Климишин І. А.,  Корсунь А. О.** (ред.) Астрономічний енциклопедичний словник — Львів : Голов. астроном. обсерваторія НАН України : Львів. нац. ун-т ім. Івана Франка, 2003.  — 548 c.  ]  PDF, с. 320 Одчитане: 2020-08-07
* 

## Референции
Атомовы бомбардованя Гирошимы и Нагасаки

**Атомовы бомбардованя Гирошимы и Нагасаки** — перве и единичне в истории людства хоснованя нуклеарного оружия в боях.

## Предистория и проведѣня
В конци Другой свѣтовой войны (1939—1945) в США успѣшно ся завершило створѣня атомового оружия. 16. юла 1945 в пустыни под Аламогордо было докончене его выпробованя. Президент США Г. Трумен поважовав, же властництво такого оружия буде рѣшати о вплывѣ по войнѣ и дозволить ся добити уступчивости од СССР при повойновом роздѣлѣ свѣта. Требало чимскорше демонстровати силу нового оружия. Америчане диспоновали двомя атомовыма бомбами — *Little Boy* (Дѣтятко) и *Fat Man* (Бумбела), але того было очевидно не доста про побѣду над Япониев. Было знати, же СССР в найблизшом часѣ вступить до войны з Япониев, а тогды бизовно буде поражена. але 6. августа 1945 уранова бомба о силѣ 15 кт была вержена бомбардером B-29 на Гирошиму, а 9. августа плутониева бомба о силѣ 21 кт — на Нагасаки. В Гирошимѣ удар трафив на центер города, в Нагасаки — на промыслову зону. На одстояню 1–5 км од епицентра выбуха будовы были нараз розвалены. Наступный пожар знищив  на 90 % Гирошиму  и на 50% — Нагасаки. Загыбло понад 200 тыс. людей, сотни тысяч потерпѣли. Територия зостала радиоактивно заражена.

## Вплыв на далшу политику
Тоты бомбардованя не могли дефинитивно вплынути на резултат войны, понеже економична база Японии была в Манджурии, поза досягом америцкой авиации. Япония капитуловала по розгромѣ японской Квантунгской армады в Манджурии Червенов армадов 9.–17. августа 1945. 17. августа император выступив з рескриптом ку офицерам и воякам императорского войска, подяковав за оддану участь в боях и объяснив свое рѣшѣня капитуловати вступом СССР до войны, чим створила ся ситуация, котра «грозить самой екзистенции Империи», не упоминаючи ани словом о атомовых бомбардованях.  

Масове забивство людей в Гирошимѣ и Нагасаки указало свѣту резултаты хоснованя атомового оружия, и мало значный вплыв на зачаток студеной войны.

## Интересны факты
* Америцкы бомбардеры, котры вергли атомовы бомбы на Японию, вылѣтали з острова Тиниан, де в року 1944 США зрядили военску базу з найдовжыма на тот час розбѣговыма смугами. 
* Перву бомбу зоз США доправив на Тиниан крейсер *Индианаполис*, шпециалнов плавбов 14. – 26. юла 1945.
* 30. юла 1945 крейсер быв торпедованый японсков субмаринов и затопив ся, въедно зо 900 членами екипы.

## Жерела и одказы
* **Лесли Гровс**. Теперь об этом можно рассказать. История Манхэттенского проекта. — М., Атомиздат, 1964. Сокращенный перевод с английского издания: NOW IT CAN BE TOLD. The story of Manhattan project. By Leslie R. Groves, Lieutenant General, U.S. Army, Retired. — Harper & Brothers Publishers, New York. Одчитане: 2020-08-09
*  
* 
* 

## Референции
Аламогордо

**Аламого́рдо**,  *Alamogordo* — город на юго-западѣ США, административный центер округа Отеро штата Ню Мексико. Обывательство — 35,6 тыс. особ (2007). Назва города походить од  *alamo gordo* — товста тополя. В околици города положены двѣ великы военскы базы США: авиабаза *Голломан* и ракетне цвѣчище *Уайт Сендз*. Една з мѣстных атракций — бывша выпробня  Аламогордо, на котрой в року 1945 успѣшно доконченый первый в истории ядровый выбух.

## История
Город основаный в року 1898 при выставбѣ желѣзницѣ. 

### Атомовы пробы

Первый в истории людства атомовый выбух был учиненый 16. юла 1945 на выпробни Аламогордо. Тота выпробня оддалена о 97 км од Аламогордо. В том мѣстѣ выбухы надале не чинили. Подля стану на рок 2008 тото историчне мѣсто подряджене ракетному цвѣчищу *Уайт Сендз*. В перву суботу апрѣля и перву суботу октобра оно отворене про навщѣву туристам.

## Економика
Економика города силно звязана з войсковыма базами. В року 2008 авиабазу *Голломан* обслужовали 6111 роботникох зоз сумарнов рочнов платньов 211 млн. доларох.

## Одказы
* Официалный сайт
Аламогордо (выпробня)

**Аламогордо (выпробня)**,  *Alamogordo Test Range* — выпробне стрѣлиско в США на югу штата Ню Мексико, плохов 148 км2,  о 97 км на сѣвер-сѣверовосток од Аламогордо. 

На той выпробни з тогдышнов назвов *USAAF Alamogordo Bombing and Gunnery Range (Аламогордо, бомбове и канонѣрске стрѣлиско збройных сил США)*  16. юла 1945 одбыло ся перве успѣшне выпробованя атомового оружия, назване «Тринити»,  *Trinity test*. В далшом часѣ стрѣлиско служило на войсковы потребы, в том числѣ на выпробованя новых видох вызброю. 

Стрѣлиско тыж фунгуе в ограниченой мѣрѣ яко туристичный объект. Два раз в року, в перву суботу апрѣля и октобра суть организованы туристичны навщѣвы мѣста выбуху. В року 2017 стрѣлиско навщѣвили понад 3000 туристох.

## Жерела и одказы
* **Лесли Гровс**. Теперь об этом можно рассказать. История Манхэттенского проекта. — М., Атомиздат, 1964. Сокращенный перевод с английского издания: NOW IT CAN BE TOLD. The story of Manhattan project. By Leslie R. Groves, Lieutenant General, U.S. Army, Retired. — Harper & Brothers Publishers, New York. Одчитане: 2020-08-09
* 

## Референции
Гирошима

**Гирошима** ( 広島市) — державный город в Японии, на югозападѣ острова Гоншю.

Гирошима — административный центер префектуры Гирошима, найвекшый город региона Чугоку, еден з двадцяткы найвекшых городох Японии, котры мають права префектуры. Морскый пристав в устю рѣкы Ота. Важный транспортный, промысловый, финанчный и културный центер. Город мать универзиту.

## Промысел
Лодярство, машинарство, автомобиловый, военный, гумарскый, деревообробный, папѣрьовый, текстилный, потравиновый, полиграфичный промысел. В городѣ положеный главный стан компании *Mazda Motor Corporation*.

## История
Город взник в XVI.сторочу и выростав довкола феудалного замка. В резултатѣ америцкого атомового бомбардованя 6. августа 1945 цѣлком знищеный, позднѣйше обновленый. Историю города указуе Мемориалный музей Мира (1952) и Парк Мира з множеством скулптур. Обновлѣня города ся зачало уже в року 1950.

## Жерела и одказы
* Трёшников А.Ф. Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 
* 

## Референции


Hiroshima birdview 2010 (18163249621).jpg|Город з воздуха
Hiroshima montage2.jpg|Колаж
A more modern version of a Hiroshima tram (streetcar) (49495538771).jpg|Модерный трамвай
Нагасаки

**Нагасаки** ( 長崎市) — основный город в Японии, на западѣ острова Кюшю.

## Полога
Морскый пристав в заливѣ Нагасаки при устю рѣкы Ураками. Город розложеный во формѣ амфитеатра на грунках около залива. Невелику ровнинну плоху творить мелиорована долина рѣкы и земля около залива.

## История
Город екзистуе од XII. стороча. Европанами, котры принесли ту католицтво и стрѣлны оружия, познатый од XVI. стороча. Понад 200 рокы (1639–1859), коли христианство было гонене, Нагасаки зоставав едным з двох приставох, отвореных про  торговлю з чужоземцями: то причина, же доднесь ся ту захранили выразны слѣды заграничных култур и конфесий.

В резултатѣ америцкого атомового бомбардованя 9. августа 1945 силно спустошеный, быв позднѣйше обновленый. Историю города указуе Парк Мира и монумент Мира (1955). Рельеф територии быв причинов того, понад 50% города пережило бомбовый удар и захранили ся памятникы XVI. – XIX. стороча.

## Днешность
Нагасаки — великый центер лодярства и рыболовна база. Иншы промысловы конарѣ суть машинарство, металургия, потравинарство (переважно рыбны конзервы). Город мать универзиту и розличны музеи: стародавного умѣня, торгово-промысловый, ужиткового умѣня, военно-морскый арзенал и др.

## Жерела и одказы
* **Трёшников А.Ф.** Географический энциклопедический словарь: Географические названия. /Гл. ред. А. Ф. Трёшников. — 2-е изд., доп. — М.: Сов. энциклопедия, 1989.— 592 с. 
* 

## Референции


Canal promenade - panoramio (4).jpg|Канал
Nagasaki Montage2.jpg|Колаж
20190202 Nagasaki harbor-2.jpg|Гавань
20190202 Nagasaki Mount Inasa view-2.jpg|Выгляд з горы Инаса
Державный город в Японии

**Державный город в Японии**,  政令指定都市 *Seirei shitei toshi* або 政令市 *Seirei-shi* — японска административна категория, до котрой ся односять, подля §252, п. 19 *Закона о мѣстном самоурядованю* з дня 17. апрѣля 1947, административно и економично важны городы з числом обывательох над 500 000.

Органы самоурядованя такых городох мають право принимати рѣшѣня в дакотрых вопросах, котры иншак ся рѣшають лем на уровни префектуры, напримѣр в области городской системы образованя, социалного обстараня, городского планованя и лиценцованя подузять малого бизнесу. Послѣдный раз число державных городох ся росширило в року 2012 и сягло 20. Не было ани едного припада, жебы дакотрый з них быв стратив статус державного города. Права державных городох приближають ся ку правам префектур. Токио до той категории не належить, понеже мать шпециалный статус главного города з повныма правами префектуры.

## Жерела и одказы
*Jacobs, A.J.:"Japan's Evolving Nested Municipal Hierarchy: The Race for Local Power in the 2000s," *Urban Studies Research*, Vol. 2011 (2011)
*"Large City System of Japan"
*"Growth in Second Tier Cities - Urban Policy Lessons from Japan"
## Референции
Енклитика

**Енкли́тика**,  *ἐγκλιτικός* од *ἐγκλίνω* *схылям ся* — еден припад клитикы: ненадголошене слово, котре стоить за надголошеным и привязане ку тому слову прозодично.

В русинском языку: по́й **лем**, каза́в **ем ти**, соко́чу **го**.

## См. тыж
* Клитика
* Проклитика

## Жерела и одказы
* **Жеребило Т.В.**: Словарь лингвистических терминов. Изд. 5-е, испр. и доп. — Назрань: ООО «Пилигрим», 2010. – 486 с. 

## Референции
Проклитика

**Прокли́тика**,  *προκλίνω* *схылям наперед* — ненадголошене слово, котре стоить перед надголошеным и фонетично ся привязуе ку тому слову.

В русинском языку: ***ку*** о́сени, ***лем*** за́втра, ***та*** пра́вда.

## См. тыж
* Енклитика
* Клитика

## Жерела и одказы
* **Жеребило Т.В.**: Словарь лингвистических терминов. Изд. 5-е, испр. и доп. — Назрань: ООО «Пилигрим», 2010. – 486 с. 

## Референции
Прозодия (лингвистика)

**Прозодия** або **прозодика**,  *προσῳδία надголос, рефрен* — система выгваряня надголошеных и ненадголошеных, довгых и куртых складох в речи.

Прозодичны властности языка односять ся не ку сегментам (звукам, фонемам), але ку так званым супрасегментным (надсегментным) компонентам речи, довжым од окремого сегмента, — ку складу, слову, синтагмѣ (интоначно-змысловому блоку, обсягуючому обычайно даколько слов) и ку реченю. Одповѣдно, прозодичным властностям характерна тырвалость, неточковость их реализации. 

## Складовы тоны
Майже половка обывательох Землѣ говорить языками, в котрых ся склады або слова выгваряють розличныма тонами (высокый H, низкый L, середний M — Афричане, Индиане; або наростовый ци спадаючый тон — Китай, Вьетнам). Од тона слово може достати цѣлком иншый вызнам,  напримѣр, в африцком языку *ефик*: 
* akpa (HH 'рѣка'); 
* akpa (LH 'первый'); 
* akpa (HM 'умерать'.

## Прозодия слова
В прозодии слова главнов властностьов зоставать надголос. Чешскый и мадярскый языкы мають надголос, фиксованый на первый склад, французскый и векшина туркийскых — на послѣдний. Меджи Русинами Лемкы и войводянскы Руснаци — на передпослѣдный.

## Жерела и одказы
* Просодия //**Евгеньева А.П.** (гл. ред.) Словарь русского языка. Том ІІІ П&nbsp;–&nbsp;Р. Издание второе. — Москва: АН СССР. Ин-т русского языка. Изд-во «Русский язык», 1983. — 752 с.  С. 524. 
* 

## Референции
Фонетичне слово

**Фонетичне слово** — термин фонетикы, котрым ся означать група складох, объединена едным надголосом. 

Фонетичне слово не все ся стотожнять зоз граматичным. Оно може обсяговати в собѣ фонетично звязаны з повнозначным словом ненадголошены служебны слова, клитикы, предходячы повнозначне слово (проклитикы), або слѣдуючы за ним (енклитикы). Понеже фонетичне слово объединене в цѣлость на основѣ ритмичной субординации складох, его иншак называють речовым тактом.

## Жерела и одказы
* 
* 

## Референции
Цепелин

**Цепелин**, або **воздухоплав**, од имени конштруктера (гроф Ferdinand von Zeppelin, 1838–1917) — моторовый лѣтаючый апарат, легшый од воздуха, во формѣ цигаровитого балона, котрый мать можность рядженого руха, независимого од воздушных потокох.

## История

Первый успѣшный лет реализовав Француз Анри Жиффар (Henri Giffard) 24. септембра 1852 в Парижу. Его воздухоплав мав 44 м довгый мягкый корпус, наповненый гидрогеном, мотор вагов 160 кг и выконом 3 коньскы силы, а  пролетѣв 30 км зоз скоростьов 10 км/год. 

Еднов з найуспѣшнѣйшых конштрукций была тверда скелетова од грофа Цепелина (1900), котра ся выробляла сериово и мала комерчне выхоснованя, по даколькох выбухох и пожарах цепелины перестали наповньовати гидрогеном, замѣнивши го на гелий, котрый не горить. Цепелины были хоснованы в обох свѣтовых войнах.

## Днешность
Про дакотры шпецифичны улогы цепелины суть хоснованы и нынѣ, в тому числѣ ай безпилотны: они годны лѣтати на вышках 20–25 тыс. м, на одстояня около 22 тыс. км, поднимати 500–1000 тон, ани не потребують летиска.

## Жерела и одказы
* **Рыжов Ю. А.** ДИРИЖАБЛЬ // Большая российская энциклопедия. Том 9. Москва, 2007, стр. 50–51. Редакция: 2017. Одчитане: 13.08.2020
* 

## Референции
Уран (елемент)

**Ура́н**, **U**,  *uranium*; — радиоактивный хемичный елемент с атомовым числом 92 в III. групѣ периодичной системѣ, атомова маса — 238,029; односить ся ку актиноидам.

;Природны формы и властности:В природѣ стрѣчають три изотопы:
*238U (99,282%; полчас роспаду 4510 милионы рокы)
*235U (0,712%; полчас роспаду 713 милионы рокы)
*234U (0,006%; полчас роспаду 248 тысячи рокы)
Уран — стрѣбернисто-бѣлый блискачый метал, в металичном видѣ первый раз го достав Е. Пелиго в року 1841. Во формѣ оксида UO2 объявив го  М.-Г. Клапрот в року 1789. В земной корѣ чинить 2,5·10-4%.

;Хоснованя:Уран ся поуживать переважно як паливо в ядровых реакторах и на атомовы зброи. Свѣтова добыча в року 1977 чинила 30 тысяч тон (без социалистичных держав).

## Жерела и одказы
* **Кнунянц И. Л.** (гл. ред.):  Химический энциклопедический словарь. — Москва: Советская энциклопедия. 1983. — 792 с.  Сс. 605–606.

## Референции

Катеґорія:Хемічны елементы
Катеґорія:Металы
Уран

**Уран** може означовати:
* Уран (мифология)&nbsp;— грецкый бог
* Уран (планета)&nbsp;— сема планета Сонѣчной системы
* Уран (елемент)&nbsp;— хемичный елемент №&nbsp;92
Уран (мифология)

**Уран**,   *Οὐρανός* *небо* — в грецкой мифологии бог, персонификуючый небо, односить ся ку найстаршой генерации богох, муж Геи (Землѣ).

О походжѣню Урана суть веце верзий. По едной з них Уран — сын Геи. А як ся ставать ей мужом, од него ся родять вшелиякы бештии и потворы. Зато Гея просить их младшого сына Кроноса выкастровати Урана. 

Миф о Уранѣ свѣдчить о архаичных жерелах класичной мифологии. Небо и земля выступують як едно цѣле, котре пак в космогоничном процесѣ роздѣлять ся на двѣ сущности. Из них Уран — мужскый зачаток, едночасно е и сыновскым зачатком, другорядным односно Геи. Уран потребуе лоно Землѣ, котре бы прияло его плодоносну силу. А Земля, переживши добу бурного и стихийного продовжѣня рода, одстранять Урана. Она вступать в иншы сопружества, ведучи ся властныма думками и вольов, что указуе на первотность якраз мифологии землѣ, а не неба.

## Жерела и одказы
* **Лосев А. Ф.**: Уран //Мифы народов мира. Энциклопедия (электронное издание) — Токарев С. А. (гл. ред.):  М.: Советская Энциклопедия, 2008. — 1147&nbsp;с.   Сс. 1015–1016.

## Референции
             
Катеґорія:Давногрецкы богове
Атомова маса

**Атомова маса**,  *atomic mass* (застарѣла назва: атомова вага) — односна маса атома хемичного елемента, мѣряна в атомовых единицях масы, далтонах, основна характеристика елемента, взята Д. Менделеевом про периодичну систему елементох. 

Атомова маса, на роздѣл од масового числа (сумарне число нуклеонох), е дробне число. В природѣ хемичны елементы представлены мѣшанков изотопох, зато за атомову масу елемента беруть середню величину од мас его изотопох, з увагов на их процентный обсяг в земной корѣ. Тоты величины суть указованы в периодичной системѣ (окрем трансурановых елементох, про котры указують масовы числа).

Атомову масу дасть ся вымѣряти даколькыма методами, з котрых найточнйшый —  спектрометрия мас.

## Жерела и одказы
* **Прохоров А.М.** (гл. ред.): Физическая энциклопедия в 5 томах. — Москва: Большая Российская энциклопедия, 1988-1998.  Том 1, 1988. 704 с. . Ааронова-Бома эффект – Длинные линии. С. 152. Одчитане: 2020-08-15 

## Референции
Клитика

**Кли́тика**,  *κλιτικός* склонный — ненадголошене слово, котре ся привязуе ку другому, надголошеному, и творить з ним едно фонетичне слово:
* енклитика — ненадголошене слово, што стоить за надголошеным;
* проклитика — ненадголошене слово, што стоить перед надголошеным.

;Примѣры енклитик: по́й ***лем***, каза́в ***ем ти***, соко́чу ***го***.
;Примѣры проклитик: ***ку*** о́сени, ***лем*** за́втра, ***та*** пра́вда.

## Жерела и одказы
* **Жеребило Т.В.**: Словарь лингвистических терминов. Изд. 5-е, испр. и доп. — Назрань: ООО «Пилигрим», 2010. – 486 с. 

## Референции
Основный город в Японии

**Основный город в Японии**,  中核市, *Chūkakushi* — административна категория японскых городох з числом обывательох од 200 000 до 500 000, схвалена японсков владов на основѣ §252, п. 22 *Закона о мѣстной автономии*. 

Основным городам ся передають права префектур во сферѣ передшколного образованя, охраны здоровля, финанций, планованя и розвою города, але обсяг тых прав намного меншый, сопротив того, котрый мають державны городы в Японии.

Дньом 1. апрѣля 2020 число основных городох сягло 60.

## Жерела и одказы
* 
* 

## Референции
Нуклеон

**Нуклеон**, од  *nucleus ядро* — сполочна назва протона и невтрона, што суть частицями, з котрых зложены атомовы ядра.

## Подобности и розликы
Нуклеоны чинять основну часть масы атома. Наперек тому, же дакотры властности и справованя невтронох и протонох не еднакы, по думцѣ физикох, суть они доста подобны, жебы ся поважовали членами едной родины, подобно тому як биология односить ку едному виду псох и вовкох. Так, их масы ся различують не веце як на 1%, а спины суть  еднакы. Окрем того, майже еднакы силы, што дѣють меджи двома невтронами або двома протонами на малых одстоянях, 10–15 м и менше (розмѣр ядра). Найзакладнѣйша розлика меджи протоном и невтроном —  електричный набой у протона, котрого невтрон, як то видко ай з его назвы, не мать.

## Внуторна штруктура
В модерной физицѣ представа о внуторной штруктурѣ нуклеонох оперта на кваркову теорию. Подля ней, нуклеоны суть зложены зоз еще простѣйшых частиць трьох типох, называных кварками. Кедь електричный набой протона позначиме як e, то протон буде обсяговати два кваркы з набойом +(2/3e) и еден кварк з набойом -(1/3e), а невтрон — еден кварк з набойом +(2/3e) и два кваркы з набойом -(1/3e). Кваркова теория ся пересвѣдчиво потвердила в експериментах з россѣяня електронох высокых енергий, котры, взаимодѣючи з нуклеонами, выявили ествованя у них внуторной штруктуры.

## Жерела и одказы
* 
* **Прохоров А.М.** (гл. ред.): Физическая энциклопедия в 5 томах. — Москва: Большая Российская энциклопедия, 1988-1998.  Том 3, 1992.  672 с. . Магнитоплазменный – Пойнтинга теорема  С. 366. Одчитане: 2020-08-15
## Референции
Парадигма

**Паради́гма**,  *παράδειγμα взор, модел, примѣр* — понятя, хосноване уже од античной по середновѣку филозофию на характеристику споѣня меджи материалным и надматериалным свѣтом, напримѣр, у Платона надматериална *Идея* або *Форма* служить за взор (парадигму), котрый ся мать реализовати в материалном свѣтѣ. В сучасности термин ся поуживать в даколькых вызнамах: 
* Научна парадигма — прията научным сполоченством актуална система научных понять
* Парадигма (информатика) — способ приступа ку програмованю.
* Парадигма (лингвистика) — взоры змѣньованя слов 
* Парадигма (филозофия) — филозофичне понятя

## Жерела и одказы
* **Лук’янець В.**: Парадигма // Філософський енциклопедичний словник / В. І. Шинкарук (гол. редкол.) та ін. — Київ : Інститут філософії імені Григорія Сковороди НАН України : Абрис, 2002. — 742 с.   С. 465. 

## Референции